Rīgā

19.12.2022. Nr. 08-11/6171

Uz 14.12.2022. iesniegumu Nr. 2/9-3/10545

Reģ. 14.12.2022. Nr. 11054/2022

**VAS “Valsts nekustamie īpašumi”**

vni@vni.lv

**Informācijai:**

Nacionālā kultūras mantojuma pārvaldes

Kurzemes reģionālajai nodaļai

*Par nekustamā īpašuma “Gandri”* *Saldus novadā, Ezeres pagastā atsavināšanas nosacījumiem*

Nacionālajā kultūras mantojuma pārvaldē (turpmāk – Pārvalde) 2022. gada 12. decembrī ir saņemts VAS “Valsts nekustamie īpašumi” informācijas pieprasījums, kurā lūgts sniegt informāciju par nekustamajam īpašumam “Gandri” Saldus novadā, Ezeres pagastā, ar kadastra Nr. 8448 006 0332 (turpmāk – Nekustamais īpašums) attiecināmajiem atsavināšanas nosacījumiem.

Pēc Nekustamā īpašuma valsts kadastra informācijas sistēmā pieejamās informācijas Nekustamais īpašums sastāv no zemes vienības Saldus novadā, Ezeres pagastā, Ezere, Centra laukumā 4, ar kadastra apzīmējumu 8448 006 0332. Zemes vienībai reģistrēts apgrūtinājums “vides un dabas resursu aizsardzības aizsargjoslas (aizsardzības zonas) teritorija ap kultūras pieminekli laukos”.

Nekustamais īpašums atrodas valsts nozīmes arhitektūras pieminekļa “Ezeres muižas apbūve ar parku” (valsts aizsardzības Nr. 6715) aizsardzības zonā.

Saskaņā ar likuma „Par kultūras pieminekļu aizsardzību” (turpmāk – Likums) 8. panta pirmo daļu, valstij ir pirmpirkuma tiesības, ja īpašnieks atsavina valsts nozīmes kultūras pieminekli.

Minētā tiesību norma ir attiecināma uz gadījumiem, kad nekustamais īpašums ir reģistrēts, kā patstāvīgs kultūras piemineklis bez sadrumstalotas īpašumu struktūras. Tiesību norma neattiecas uz gadījumiem, kad tiek Nekustamais īpašums kultūras pieminekļa aizsardzības zonā. Sekojoši uz Nekustamā īpašuma atsavināšanu nav attiecināms Likuma 8. panta pirmās daļas tiesiskais regulējums – valstij nav pirmpirkuma tiesību uz Nekustamo īpašumu.

Pārvalde norāda, ka kultūras pieminekļa (vai pieminekļa daļas, vai pieminekļa teritorijā/aizsardzības zonā esoša objekta) īpašniekam (valdītājam) ir saistošs Likuma 11. pants. Atbilstoši Likuma 23. pantam un Ministru kabineta 2021. gada 26. oktobra noteikumu Nr. 720 “Kultūras pieminekļu uzskaites, aizsardzības, izmantošanas un restaurācijas noteikumi” 35.2. apakšpunktu kultūras pieminekļu aizsardzības zonā darbības, kas ietekmē kultūras pieminekļa vēsturiski nozīmīgo plānojumu un telpisko struktūru, kultūrslāni, piemineklim atbilstošo vidi un ainavu, kā arī apzaļumošanas un labiekārtošanas raksturu un kultūras pieminekļa vizuālo uztveri, drīkst veikt tikai ar Pārvaldes atļauju. Pārvaldes atļauja nav nepieciešama, ja netiek skarts nekustama kultūras pieminekļa aizsardzības zonā esošo būvju un ainavas elementu ārējais veidols vai reljefs.

Pārvalde vienlaikus dara zināmu, ka atbilstoši Likuma Pārejas noteikumu 5.punkta deleģējumam Valsts aizsargājamo kultūras pieminekļu saraksta (turpmāk – Pieminekļu saraksts) pārskatīšanas procesā Pārvalde ir lēmusi grozīt valsts nozīmes arhitektūras pieminekļa “Ezeres muižas apbūve ar parku” (valsts aizsardzības Nr. 6715) vērtību grupu, aizstājot vārdus “Valsts nozīmes” ar “Reģiona nozīmes”. Grozījumi stāsies spēkā pēc Kultūras ministrijas rīkojuma publicēšanas Latvijas Republikas oficiālajā izdevumā „Latvijas Vēstnesis”. Pārvalde šobrīd strādā, lai sagatavotu nepieciešamo dokumentāciju un Kultūras ministrijas rīkojuma projektu Pieminekļu saraksta izteikšanai jaunā redakcijā. Pēc Pieminekļu saraksta publicēšanas, Pārvaldes attiecīgā reģionālās nodaļa atbilstoši normatīvajam regulējumam un Pieminekļu saraksta pārskatīšanas procesā veiktajiem grozījumiem vispārīgā administratīvā akta veidā izdos aktualizētus kultūras pieminekļa izmantošanas un saglabāšanas norādījumus, kas ietvers individuālās aizsardzības zonas uzturēšanas režīma noteikumus.

Cieņā

Kultūras mantojuma informācijas centra vadītāja S.Čevere

(paraksts\*)

*\*Dokuments ir parakstīts ar drošu elektronisko parakstu un satur laika zīmogu.*